Die ritme van die lewe met seisoene, generasies(Foto: Andrea Piacquadio/Pexels) Deur Ilze Lammers Wysheid is om die seisoene in jou lewe raak te sien vir wat dit is – ŉ seisoen. Genade is om God in daardie seisoen raak te sien. Verlossing is om God tydens daardie seisoen te ervaar. Seisoene wissel en God verseker daardeur dat orde behou word. God bring ook in ons lewenseisoene die orde. Al voel die tydperk gevul met chaos, weet ons Hy is steeds teenwoordig. Om beter begrip vir mekaar te hê, moet ons mekaar se lewenseisoene en die eienskappe van die verskillende generasies verstaan. Dis heerlike lente! Lente verteenwoordig die seisoen van opleiding en vorming. Tydens hierdie opleidingsfase word daar streng dissipline gehandhaaf. Slegs wanneer die opleiding voltooi is, sal jy jou somer ervaar. Tydens somer vind daar groei plaas. Die sade wat jy in die lente geplant het, ontkiem en begin welig te groei. Hierdie tyd word gekenmerk aan vrolikheid en energie, die fleur van jou lewe, as’t ware. Jou beroep en die bou van ŉ familie kenmerk hierdie fase. Sodra hierdie jeugdige vrolikheid en energie kwyn, sal herfs die seisoen wees waarin jy beweeg. Hierdie seisoen is van kardinale belang, nes alle ander, maar hierdie seisoen word gekenmerk aan ŉ kalmte. ŉ Tydperk van introspeksie. Ook baie belangrik, is dit die seisoen wat jou vir die winter voorberei. Selfsorg is belangrik vir hierdie seisoen van die lewe, veral noudat ŉ mens weer dikwels meer tyd het en nog genoeg energie. Dit is die seisoen wat jou tot op die been raak. Dit is ŉ tyd vir terugblik, waardering en aanvaarding. Dit is ook die seisoen waarin jy as raadgewer sou kon optree. Die wysheid van die grysheid is nie net ŉ uitdrukking nie, maar vind gestalte wanneer ouer persone steeds by hul gemeenskap betrokke is. Die lewenservaring wat so gedeel word, is van onskatbare waarde. Elkeen van ons ervaar lentes, somers, herfs en winters. Elkeen van hierdie seisoene is noodsaaklik in ons vorming as kinders van God. Jy sou dalk wou redeneer dat jy eerder slegs lentes en somers wil ervaar. Helaas kan ons nie net van appelkose en perskes leef nie. Die wintervrug, lemoen, is net so belangrik in die vorming van jou as mens. Lied 518 – “Voel jy soms of die Here te ver is” – kom in my gedagtes op: Twyfel jy soms in God se bestaan? Saam met hierdie stelling is daar ŉ welkome troos dat God altyd teenwoordig is, selfs in die winters van jou lewe. Ook herinner Hy ons dat alles met ŉ doel gebeur. Sy Woord bevestig in Prediker 3 dat daar ŉ ‘tyd vir elke ding in hierdie wêreld’ is. Moenie jou seisoen verkwis nie. Moenie dink aan wat was en wat kon wees nie. Jesus moes self God se plan in die moeilikste seisoen van sy lewe verstaan en aanvaar. God gebruik die beeldspraak in Psalm 1:3 waar hy na ons verwys as bome. Bome wat langs waterstrome geplant word. Weereens bevestig Hy ‘daar is ŉ tyd vir alles’. Nes daardie bome lyk ons ook nie dieselfde tydens lentes, somers, herfs en winters nie. Nes daardie bome het ons die wisseling nodig. Dit is wanneer groei, vrugdra en selfs rus voorkom. Gee jouself vir God in elke seisoen van jou lewe. Sien uit na die volgende seisoen met opgewondenheid oor wat God vir jou lewe beplan. (Foto: Guille Pozzi/Unsplash) In die reis wat my rondom die son neem, kom ek tot die besef dat ons as wyduiteenlopende groepe mense bestaan. Mense van ŉ spesifieke generasie is nie noodwendig almal dieselfde nie. Nie een generasie sou ŉ ander kon veroordeel nie. Dis wel van kardinale belangrik dat spesifieke waardes deur generasies oorgedra word. Dit is God se opdrag aan ons. Verskillende generasies vertoon oor die algemeen sekere ooreenkomste om hul herkenbaar maak. Elke generasie heg waarde aan verskillende sake en het verskillende prioriteite, na aanleiding van die tydsgees waarin hul beweeg en hoe hul menings, persepsies en kommunikasie met ander gevorm word. Hier is ŉ paar voorbeelde van eienskappe en sienings wat sekere generasies kenmerk: Ons spring weg met die trotse GI-generasie, meer bekend as die Greatest Generation. Hierdie is natuurlik die oudste generasie. Gebore tussen 1910 – 1930 was hul dié wat deur die Eerste Wêreldoorlog, asook die Titanic-tragedie, geleef het. Hierdie generasie glo hoe harder jy werk, hoe meer word jy beloon. Hulle is ook van mening dat almal moet saamstem oor sake en dinge op dieselfde manier moet doen. Tydens die Stil-generasie moes die kinders gesien en nie gehoor word nie. Hierdie trapsuutjiegenerasie, soos ek hul eerder sou wou doop, is in die tydperk 1931 – 1945 gebore. Nes die spreekwoord lui: ‘Stille waters, diepe grond’, is daar ŉ merkwaardige avontuurlustigheid wat onder hierdie generasie woed. Hulle het immers die groot depressie tydens die Tweede Wêreldoorlog oorleef. Hulle kla nie maklik nie en pas aan by alle omstandighede. As gevolg van die moeilike wêreldtye wat hulle oorleef het, heg hulle baie waarde aan stabiliteit en sekuriteit en glo in harde werk. Gebore tussen 1944 – 1964, is hul die generasie wat vir niks stuit nie. Hierdie generasie het buitengewone ekonomiese welvaart teweeg gebring. Hulle toets en oortree grense en is voorspoedig met dit wat hul aandurf. Hulle glo hulle het al die antwoorde en is oortuig dat hulle enigiets kan bereik en dinge groter en beter kan doen. Hulle is idealisties en materialisties. Vele sal bespiegel dat hierdie generasie die eerste yuppies is. Hierdie onverstaanbare generasie is gebore tussen 1965 – 1979. Omdat hulle tydens apartheid gebore is, het hul nie veel deelname hieraan gehad nie. Hulle beleef groot wêreldskuiwe, soos die bekendstelling van rekenaars en die val van die Berlynse Muur, maar word gekonfronteer met egskeiding en die ontdekking van VIGS. Hulle word dikwels in gebroke gesinne groot en kom uit huise waar daar meer op beroepe as op familie gefokus word. Daar was van hulle verwag om vinnig en onafhanklik groot te word. Hulle rebelleer nie, maar is onafhanklik en is nie lojaal teenoor byvoorbeeld regeringsvorme of ŉ werk nie. Gebore ná 1980 en dra min tot geen kennis van apartheid nie. Hulle fokus is op vriende, handelsname en tegnologie. Elektroniese kommunikasie word ontdek. Hulle aard baie na hul ouers wat onafhanklik groot geword het, maar hulle toekomsvisie is selfs wyer as die van die vorige generasie. Hulle is ook diensbaar in hul gemeenskap en word ook helikopter-ouers genoem. Generasie Y is meer bekend as die millenniërs en het ook met tyd dié bynaam verwerf. Hulle staan bekend as vandag se jeug. Generasie Y en Z maak tans ongeveer 66% van die bevolking uit. Hulle is die voorlopers vir die toekomstige ekonomie en gaan teen 2030 die werksmag wees. Dus is daar ŉ verantwoordelikheid om ons jeug met die kernwaardes van God op te voed. Ek verwys na dr. Juran van den Heever wat ŉ groot waarheid uitlig: “Die jeug is ons toekoms en elke generasie is verantwoordelik vir die volgende een.” Ons elkeen is tog maar ŉ produk van ons ouers, voorouers en hulle tog maar ook! Helaas gaan dit meer oor die waardes wat deur generasies oorgedra word. Die feit is dat ék, jý, ons almal, nog seisoene beleef. In die fleur van my lewe staan ek bekend as lid van die Y-generasie. Wat ook al jou generasie kategoriseer, in enige groep of organisasie moet ons leer om mekaar te respekteer en te ag vir dit wat elkeen tot die groep bydra. Elkeen se persoonlikheid verskil, maar so ook die agtergrond waarteen jy grootgeword het en in die wêreld leef, asook die lewenstadium (seisoen) waarin elkeen verkeer. Ons sal elkeen anders reageer, maar ons moet standvastige waardes hê om ligvoets veerkragtig te leef. Die bekwame mens wat jy is, baan ŉ weg en sal vir ons ŉ nuwe erfenis laat.